SA785
Exported from Holy-Writings.com on 2026-07-05 - 1 clipping

雜阿含經 （七八五）

如是我聞。 一時佛住舍衞國祇樹給孤獨園。

爾時世尊告諸比丘。 如上説。差別者 何等爲正見。 謂正見有二種。 有正見是世俗有漏有取轉向善趣。有正見是聖出世間無漏無取正盡苦轉向苦邊。

何等爲正見有漏有取向於善趣。 若彼見有施有説乃至 知世間有阿羅漢不受後有。 是名世間正見世俗有漏有取向於善趣。

何等爲正見是聖出世間無漏不取正盡苦轉向苦邊。 謂聖弟子苦苦思惟。 集 滅 道道思惟。 無漏思惟。相應於法選擇。分別推求。覺知黠慧。開覺觀察。 是名正見是聖出世間。無漏不取正盡苦轉向苦邊。

何等爲正志。 謂正志有二種。 有正志世俗有漏有取向於善趣。有正志是聖出世間無漏不取正盡苦轉向苦邊。

何等爲正志有世俗有漏有取向於善趣。 謂正志出要覺。無恚覺。不害覺。 是名正志世俗有漏有取向於善趣。

何等爲正志是聖出世間無漏不取正盡苦轉向苦邊。 謂聖弟子。苦苦思惟。 集 滅 道道思惟。 無漏思惟。相應心法分別自決意解計數立意。 是名正志是聖出世間無漏不取正盡苦轉向苦邊。

何等爲正語。 正語有二種。 有正語。世俗有漏有取向於善趣。有正語。是聖出世間無漏不取正盡苦轉向苦邊。

何等爲正語世俗有漏有取向於善趣。 謂正語離妄語兩舌惡口綺語。 是名正語世俗有漏有取向於善趣。

何等正語是聖出世間無漏不取正盡苦轉向苦邊。 謂聖弟子。苦苦思惟。 集 滅 道道思惟。 除邪命貪。口四惡行。諸餘口惡行。 離於彼。無漏遠離。不著固守。攝持 不犯。不度時節。不越限防。 是名正語是聖出世間無漏不取正盡苦轉向苦邊。

何等爲正業。 正業有二種。 有正業世俗有漏有取向於善趣。有正業是聖出世間無漏不取正盡苦轉向苦邊。

何等爲正業世俗有漏有取轉向善趣。 謂離殺･盜･婬。 是名正業世俗有漏有取轉向善趣。

何等爲正業是聖出世間無漏不取正盡苦轉向苦邊。 謂聖弟子苦苦思惟。 集 滅 道道思惟。 除邪命貪。身三惡行。諸餘身惡行數。 無漏心不樂著固守。執持 不犯。不度時節。不越限防。 是名正業是聖出世間無漏不取正盡苦轉向苦邊。

何等爲正命。 正命有二種。 有正命是世俗有漏有取轉向善趣。有正命是聖出世間無漏不取正盡苦轉向苦邊。

何等爲正命世俗有漏有取轉向善趣。 謂如法求衣食･臥具･隨病湯藥。非不如法。 是名正命世俗有漏有取轉向善趣。

何等爲正命是聖出世間無漏不取正盡苦轉向苦邊。 謂聖弟子苦苦思惟。 集 滅 道道思惟。 於諸邪命。無漏不樂著固守。執持 不犯。不越時節。不度限防。 是名正命是聖出世間無漏不取正盡苦轉向苦邊。

何等爲正方便。 正方便有二種。 有正方便世俗有漏有取轉向善趣。有正方便是聖出世間無漏不取正盡苦轉向苦邊。

何等爲正方便。世俗有漏有取轉向善趣。 謂欲精進方便。超出堅固。建立堪能。造作精進。 心法攝受。常不休息。 是名正方便世俗有漏有取轉向善趣。

何等爲正方便是聖出世間無漏不取正盡苦轉向苦邊。 謂聖弟子苦苦思惟。 集 滅 道道思惟。 無漏憶念相應心法。欲精進方便勤踊。超出建立。堅固堪能。造作精進。 心法攝受。常不休息。 是名正方便是聖出世間無漏不取正盡苦轉向苦邊。

何等爲正念。 正念有二種 有正念世俗有漏有取轉向善趣。有正念是聖出世間無漏不取正盡苦轉向苦邊。

何等爲正念世俗有漏有取轉向善趣。 若念隨念重念憶念。不妄不虚。 是名正念世俗有漏有取正向善趣。

何等爲正念是聖出世間無漏不取轉向苦邊。 謂聖弟子。苦苦思惟。 集 滅 道道思惟。 無漏思惟相應。若念隨念重念憶念。不妄不虚。 是名正念是聖出世間無漏不取轉向苦邊。

何等爲正定。 正定有二種。 有正定世俗有漏有取轉向善趣。有正定。是聖出世間無漏不取正盡苦轉向苦邊。

何等爲正定世俗有漏有取轉向善趣。 若心住不亂不動。攝受寂止三昧一心。 是名正定世俗有漏有取轉向善趣。

何等爲正定是聖出世間無漏不取正盡苦轉向苦邊。 謂聖弟子苦苦思惟。 集 滅 道道思惟。 無漏思惟。相應心法住不亂不散。攝受寂止三昧一心。 是名正定是聖出世間無漏不取正盡苦轉向苦邊。

佛説此經已。諸比丘聞佛所説。歡喜奉行
-- SA785 — Taisho Tipitaka (CC0-1.0)